Vrou kry R1,68 m. ná moord | Netwerk24
Deur Jana Smit 05 Oktober 2019 23:30
’n Veiligheidsmaatskappy moet skadevergoeding van R1,68 miljoen aan ’n weduwee betaal omdat een van sy werknemers haar man vyf jaar gelede by die werk ontvoer en later doodgeskiet het.
Daleen van Staden (44) sê Ronald Khumalo was uit die aard van sy werk as perseeltoesighouer daagliks in haar man se kantoor om sekuriteitskwessies te bespreek.
Op 3 November 2014 het hy Deon, ’n finansiële bestuurder by Bidvest Panalpina Logistics in Isando aan die Gautengse Oos-Rand, vermoor.
Khumalo het vier dae voor die moord die laaste keer by die werk opgedaag, en die maatskappy het gevra dat hy vervang word.
Stallion Security, sy werkgewer, het ingestem, maar Khumalo het steeds ’n lopersleutel gehad. Daarmee kon hy by die gebou inkom sonder om die biometriese vingerafdruk-toegangstelsel te gebruik.
Hy het Deon in dié se kantoor aangehou met ’n vuurwapen wat hy by ’n Stallion-kollega gehuur het. Khumalo, wat geld aan verskeie mense geskuld het, het op R50 000 aangedring.
Volgens hofstukke het Deon geantwoord hy het nie die kluissleutel by hom nie, maar hy het R35 000 – sy daaglikse limiet – uit sy persoonlike bankrekening na Khumalo s’n oorgeplaas.
Khumalo en Deon is in Deon se motor na die Eastgate-winkelsentrum. In die parkeerterrein, terwyl Deon bestuur het, het Khumalo hom doodgeskiet en gevlug. Volgens Khumalo se verklaring het hy toe besef Deon gaan alles aan die polisie uitlap.
Khumalo is kort daarna aangekeer, maar het uit aanhouding ontsnap.
Daleen het op die noodlottige dag net voor 17:00 ’n boodskap gekry dat Deon in ’n vergadering is.
Sy het geweet hy sou laat werk omdat dit maandeinde was. Toe sy ’n uur later ’n boodskap stuur, het haar man nie geantwoord nie.
Teen 19:00 was sy rasend van bekommernis. ’n Rukkie later het Daleen se ma laat weet daar was ’n skietvoorval.
Kort daarna het sy gehoor haar man, met wie sy net ’n jaar en twee maande getroud was, is dood.
Daleen sê die uitspraak bring nie vir haar gemoedsrus nie, maar wel ’n mate van afsluiting.
Meer oor: Ronald Khumalo | Daleen Van Staden | Skadevergoeding | Stallion Security